**ПРОЕКТ**

**НАРЕДБА за изменение и допълнение на Наредба № 5 от 1.09.2004 г. за корабните документи**

(обн., ДВ, бр. 88 от 2004 г., изм. бр. 109 от 2004 г., бр. 73 от 2005 г., бр. 9 от 2009 г., бр. 30 от 2009 г., изм., бр. 49 от 2009 г., бр. 54 от 2010, бр. 11 от 2011 г., изм. и доп., бр. 39 от 2013 г., бр. 7 от 2015 г., изм. и доп., бр. 52 от 2017 г., бр. 62 от 2017 г., бр. 85 от 2017 г.)

**§ 1.** В чл. 1 се правят следните изменения и допълнения:

1. Създава нова ал. 2:

„(2) Образците на корабните документи се утвърждават със заповед на изпълнителния директор на Изпълнителна агенция „Морска администрация“.

2. Досегашната ал. 2 става ал. 3.

**§ 2.** В чл. 4 се създава ал. 3:

„(3) До сключването на споразумения за взаимно признаване на свидетелствата за корабоплаване между Европейския съюз и трети държави, Изпълнителна агенция „Морска администрация“ може да признава свидетелства за корабоплаване на плавателни средства, плаващи по вътрешните водни пътища, издадени от трети държави за целите на корабоплаването, за плаване по вътрешните водни пътища по чл. 70 от Закона за морските пространства, вътрешните водни пътища и пристанищата на Република България.“

**§ 3.** В чл. 8 думата „молба“ се заменя със „заявление“.

**§ 4.** В чл. 11, ал. 2 думата „молба“ се заменя със „заявление“.

**§ 5.** Членове 12а – 12ж се отменят.

**§ 6.** В чл. 13 се правят следните изменения и допълнения:

**1.** В ал. 2, в края на изречението се поставя запетая и се добавя „на български и на английски език и е безсрочно“.

**2.** Алинея 3 се изменя така:

„(3) Свидетелството за регистрация на кораби, вписани в регистровите книги на големите кораби, съдържа най-малко следните данни:

1. име на кораба;

2. пристанище на регистрация;

3. том, страница и пореден номер в регистъра;

4. основни данни за:

а) дължина, най-голяма;

б) широчина, най-голяма;

в) височина на борда;

г) бруто тонаж за морските кораби, съответно – товароподемност за корабите, плаващи по вътрешните водни пътища;

д) нето тонаж за морските кораби, съответно – водоизместване за корабите, плаващи по вътрешните водни пътища;

е) позивни;

ж) идентификационен номер от Морската подвижна служба (MMSI номер) и номер от системата за автоматична идентификация на корабни радиотелефонни предаватели (ATIS номер) за корабите, плаващи по вътрешните водни пътища;

з) номер на Международната морска организация (ИМО) за морските кораби, съответно – Уникален европейски идентификационен номер (УЕИН/ ENI) за корабите, плаващи по вътрешните водни пътища;

5. физическото или юридическото лице, чиято собственост е кораба.“

**3.** Алинея 4 се изменя така:

„(4) Свидетелството за регистрация на кораби, вписани в регистровите книги на малките кораби съдържа най-малко следните данни:

1. име на кораба;

2. пристанище на регистрация;

3. том, страница и пореден номер в регистъра;

4. позивни и MMSI номер, ако е приложимо;

5. физическото или юридическото лице, чиято собственост е кораба;

6. технически данни за:

а) основни размери;

б) газене;

в) бруто и нето тонаж;

г) материал, от който е изработен корпуса и идентификационен номер (HIN), ако е приложимо;

д) година и място на построяване;

е) двигател(и) – марка, модел, номер, година на производство, общ брой, мощност, използвано гориво и максимален обем запас от гориво на борда;

7. екипаж.“

**4.** Създава се ал. 5:

„(5) За корабите, вписани в регистровите книги на корабите, наети по договор за беърбоут чартър, свидетелството по ал. 1 се издава като временно, за срока на действие на договора за беърбоут чартър, но за не повече от 5 години. В зависимост от големината/ дължината на кораба, свидетелството съдържа данните по ал. 3 или ал. 4, както и срока на неговата валидност.“

**§ 7.** Член 14 се отменя.

**§ 8.** В чл. 15 се правят следните изменения и допълнения:

**1.** В ал. 1 думите „приложение № 4“ и скобите преди и след тях се заличават.

**2.** Алинея 4 се изменя така:

„(4) Документът по ал. 1 е валиден до пристигането на кораба в първото българско пристанище, за срок не по-дълъг от една година или до предаването на кораба от корабостроителя на притежателя му, издава се на английски език и съдържа най-малко следните данни:

1. име на кораба;

2. основни данни за:

а) дължина, най-голяма;

б) широчина, най-голяма;

в) височина на борда;

г) бруто тонаж за морските кораби, съответно – товароподемност за корабите, плаващи по вътрешните водни пътища;

д) нето тонаж за морските кораби, съответно – водоизместване за корабите, плаващи по вътрешните водни пътища;

е) мощност на главен двигател;

3. срок на валидност.“

**§ 9.** В чл. 17, ал. 1 думите „приложение № 5а“ и скобите преди и след тях се заличават, преди думата „морски“ се добавя „малки“, а думата „неконвенционални“ се заличава.

**§ 10.** В чл. 19 се правят следните изменения и допълнения:

**1.** Алинея 1 се изменя така:

„(1) Разрешението за корабна радиостанция удостоверява правото на кораба да се използват корабните излъчващи радиосредства на съответните честоти. Разрешението за корабна радиостанция удостоверява също, че монтираните на кораба радиостанции отговарят на:

1. Радиорегламента на Международния съюз за далекосъобщения – за морските кораби;

2. Радиорегламента на Международния съюз за далекосъобщения и на техническите и експлоатационните изисквания, установени в Регионалното споразумение относно радиотелефонната служба по вътрешните водни пътища (RAINWAT), одобрено с Решение № 352 от 2012 г. на Министерския съвет, в сила за Република България от 18 април 2012 г. (обн., ДВ, бр. 44 от 2012 г.) – за корабите, плаващи по вътрешните водни пътища на Европа.“

**2.** Създава се нова алинея 3:

„(3) Документът по ал. 1 съдържа най-малко информацията, съгласно Анекс 2 към Препоръка 7 (Rev. WRC-97) на Международния съюз за далекосъобщения.“

**3.** Досегашната ал. 3 става ал. 4.

**§ 11.** Член 20 се отменя.

**§ 12.** В чл. 21 се правят следните изменения и допълнения:

**1.** В ал. 1 думите „приложение № 9, 9а и 9б“ и скобите преди и след тях се заличават.

**2.** Изречение второ на ал. 2 се заличава.

**3.** Създава се нова алинея 3:

„(3) Документът по ал. 1 се издава:

1. на английски език, съобразно формата приета с резолюция А.1047(27) на Международната морска организация – за морски кораби;

2. на български и немски език – за кораби, плаващи по вътрешните водни пътища.“

**4.** Досегашната ал. 3 става ал. 4.:

**§ 13.** В чл. 22 се правят следните изменения и допълнения:

**1.** В ал. 1 думите „приложение № 10“ и скобите преди и след тях се заличават.

**2.** В ал. 2 думите „приложение № 10а“ и скобите преди и след тях се заличават.

**3.** В ал. 3 думите „приложение № 10б“ и скобите преди и след тях се заличават.

**4.** В ал. 4 след думите „инспектори от ИА „МА“ се добавя „или от организации, признати по реда на чл. 73, ал. 2 от КТК.“

**5.** Създават се ал. 6 – 8:

„(6) Свидетелството по ал. 1 се издава във формата, предвидена в приложение 3 на Международната конвенция за измерване тонажа на корабите, 1969 г.

(7) Свидетелството по ал. 2 съдържа най-малко следната информация:

1. име на кораба;

2. пристанище на регистрация;

3. позивни;

4. главни размери на кораба;

5. изчисления бруто и нето тонаж;

6. обемите включени в тонажите на кораба.

(8) Свидетелството по ал. 3 съдържа най-малко информацията по ал. 7, т. 1 – 5.“

**§ 14.** В чл. 23 се правят следните изменения и допълнения:

**1.** В ал. 1 думите „приложение № 11“ и скобите преди и след тях се заличават.

**2.** В ал. 2 след думите „български език“ се добавя „във формата, предвидена в приложение 1 от Анекса към на Конвенцията за измерване на корабите от вътрешното плаване от 1966 г.“

**§ 15.** В чл. 24 се правят следните изменения и допълнения:

**1.** В ал. 1 думите „приложение № 12“ и скобите преди и след тях се заличават.

**2.** В ал. 2 след думите „английски език“ се добавя „във формата, предвидена в приложение III към Международната конвенция за товарните водолинии, 1966 г.“

**§ 16.** В чл. 25 се правят следните изменения и допълнения:

**1.** В ал. 1 думите „приложение № 13“ и скобите преди и след тях се заличават.

**2.** Алинея 2 се изменя така:

„(2) Документът по ал. 1 се издава от директора на съответната дирекция „Морска администрация“ на английски език във формата предвидена в приложение III към Международната конвенция за товарните водолинии, 1966 г., след извършване на преглед на кораба за установяване на съответствието му с изискванията за безопасност на корабоплаването или че са взети допълнителни мерки в съответствие с конвенцията, които ИА „МА“ счете, че са достатъчни за безопасността на кораба и корабоплаването.“

**§ 17.** В чл. 26 се правят следните изменения и допълнения:

**1.** В ал. 1 думата „сигурност“ се заменя с „безопасност“, а думите „приложение № 14“ и скобите преди и след тях се заличават.

**2.** Алинея 3 се изменя така:

„(3) Свидетелството за безопасност на пътнически кораб е със срок на валидност не по-дълъг от една година и се придружава от списък на оборудването към свидетелството за безопасност на пътнически кораб - форма Р, изготвен на английски език. Свидетелството и списъка към него се издават, съгласно формата предвидена в приложението към Анекса на конвенцията по ал. 1. При промяна на оборудването се издава нов списък.“

**3.** Алинея 4 се изменя така:

„(4) На корабите, които попадат в приложното поле на Наредба № 20 от 8.09.2011 г. относно правилата за безопасност и стандартите за пътническите кораби (обн., ДВ, бр. 73 от 2011 г.; изм., бр. 93 от 2014 г.), се издава свидетелство за безопасност на пътнически кораб, което удостоверява, че корабът съответства на разпоредбите на тази наредба. Свидетелството се издава на английски език, във формата предвидена в приложение II към Директива 2009/45/ЕО на Европейския парламент и на Съвета от 6 май 2009 година за правилата за безопасност и стандартите за пътническите кораби (преработена), от органа по ал. 2 след извършване на прегледа, предвиден в Наредба № 20 от 8.09.2011 г. относно правилата за безопасност и стандартите за пътническите кораби.“

**4.** В ал. 5 думите „приложение № 14в“ и скобите преди и след тях се заличават.

**§ 18.** Алинея 1 на чл. 26а се изменя така:

„(1) Списък на експлоатационните ограничения на пътнически кораб се издава съгласно изискванията на Международната конвенция за безопасност на човешкия живот на море, 1974 г. и удостоверява експлоатационните ограничения, предвидени в правило V/30, параграф 2 от Анекса към конвенцията, определени от администрацията, във връзка с конструкцията и строежа на кораба.“

**§ 19.** В чл. 26б се правят следните изменения и допълнения:

**1.** В ал. 1 думите „приложение № 69“ и скобите преди и след тях се заличават.

**2.** Създава се нова ал. 2:

„(2) Документът по ал. 1 съдържа най-малко следната информация:

1. име на кораба;

2. пристанище на регистрация;

3. отличителен номер или букви/ ИМО номер;

4. бруто тонаж;

5. дата на построяване;

6. значителната височина на вълната в зависимост от морския район, в който плава, до която корабът може да удовлетворява специфичните изисквания за стабилност.“

**3.** Досегашната ал. 2 става ал. 3.

**§ 20.** В чл. 27 се правят следните изменения и допълнения:

**1.** В ал. 1 думата „сигурност“ се заменя с „безопасност“, а думите „приложение № 15“ и скобите преди и след тях се заличават.

**2.** Алинея 3 се изменя така:

„(3) Свидетелството за безопасност на конструкцията на товарен кораб се издава съгласно формата, предвидена в приложението към Анекса на конвенцията по ал. 1 и е със срок на валидност не по-дълъг от 5 години.“

**§ 21.** В чл. 28 се правят следните изменения и допълнения:

**1.** В ал. 1 думата „сигурност“ се заменя с „безопасност“, а думите „приложение № 16“ и скобите преди и след тях се заличават.

**2.** В ал. 3 думата „сигурност“ се заменя с „безопасност“.

**3.** Алинея 5 се изменя така:

„(5) Свидетелството за безопасност на оборудването и снабдяването на товарен кораб се придружава от списък на оборудването и снабдяването към свидетелството за безопасност на оборудването и снабдяването на товарен кораб – форма Е, изготвен на английски език. Свидетелството и списъка към него се издават съгласно формата, предвидена в приложението към Анекса на конвенцията по ал. 1. При промяна в оборудването и снабдяването, по заявление на заинтересуваното лице се издава нов списък.“

**§ 22.** В чл. 29 се правят следните изменения и допълнения:

**1.** В ал. 1 думата „сигурност“ се заменя с „безопасност“, а думите „приложение № 17“ и скобите преди и след тях се заличават.

**2.** В ал. 3 думата „сигурност“ се заменя с „безопасност“.

**3.** Алинея 4 се изменя така:

„(4) Документът по ал. 1 се придружава от списък на оборудването към свидетелството за безопасност на радиосредствата на товарен кораб – форма R, изготвен на английски език. Свидетелството и списъка към него се издават съгласно формата, предвидена в приложението към Анекса на конвенцията по ал. 1. По заявление на заинтересуваното лице се издава нов списък при промяна в радиооборудването.“

**§ 23.** В чл. 30 се правят следните изменения и допълнения:

**1.** В ал. 1 думата „сигурност“ се заменя с „безопасност“, а думите „приложение № 18“ и скобите преди и след тях се заличават.

**2.** В ал. 3 думата „сигурност“ се заменя с „безопасност“.

**3.** Алинея 4 се изменя така:

„(4) Документът по ал. 1 се придружава от списък на оборудването към свидетелството за безопасност на товарен кораб – форма C, изготвен на английски език. Свидетелството и списъка към него се издават съгласно формата, предвидена в приложението към Анекса на конвенцията по ал. 1. По заявление на заинтересуваното лице се издава нов списък при промяна в оборудването.“

**4.** В ал. 5 думата „сигурност“ се заменя с „безопасност“.

**§ 24.** Член 30а се изменя така:

„Чл. 30а. (1) Свидетелство за безопасност на риболовен кораб се издава на морски риболовни кораби, попадащи в обхвата на Наредба № 21 от 5.07.2005 г. за безопасността на риболовните кораби (обн., ДВ, бр. 84 от 2005 г.) и удостоверява, че конструкцията на кораба, нейните елементи, оборудването и снабдяването на кораба, радиосредствата му – по тип и тяхното състояние, отговарят на изискванията на същата наредба.

(2) Документът по ал. 1 се издава от директора на съответната дирекция „Морска администрация“ на английски език след извършване на преглед за съответствие с изискванията на наредбата по ал. 1, съгласно формата в приложение V към Директива 97/70/ЕО на Съвета от 11 декември 1997 година относно установяване на хармонизиран режим на безопасност на риболовни кораби с дължина, равна или по-голяма от 24 метра (ОВ, L34 от 9 февруари 1998 г.) изменена с Директива 2002/35/ЕО на Комисията от 25 април 2002 година за изменение на Директива 97/70/ЕО на Съвета за установяване на хармонизиран режим за безопасност на риболовните кораби с дължина, равна или по-голяма от 24 метра (OB, L 112 от 27 април 2002 г.) .

(3) Свидетелството за безопасност на риболовен кораб е със срок на валидност не по-дълъг от 5 години.

(4) Документът по ал. 1 се придружава от списък на оборудването. По заявление на заинтересуваното лице се издава нов списък при промяна на оборудването.

(5) Свидетелството за безопасност на риболовен кораб се заверява ежегодно от директора на съответната дирекция „Морска администрация“ или оправомощено от него лице след преглед за съответствие с изискванията на наредбата по ал. 1.

(6) Свидетелство за освобождаване удостоверява, че риболовният кораб е освободен от някое от изискванията на наредбата по ал. 1, издава се от органа по ал. 2 и е валидно за срока, в който свидетелството за безопасност на риболовен кораб е валидно.“

**§ 25.** В чл. 31 се правят следните изменения и допълнения:

**1.** В ал. 1 думите „приложение № 19“ и скобите преди и след тях се заличават.

**2.** В ал. 3 след думите „се издава“ се добавя „съгласно формата, предвидена в приложението към Анекса на конвенцията по ал. 1“.

**§ 26.** В чл. 32 се правят следните изменения и допълнения:

**1.** В ал. 1 думите „приложение № 20“ и скобите преди и след тях се заличават.

**2.** В ал. 2 думата „междинен“ се заменя с „временен“, а думите „приложение № 20а“ и скобите преди и след тях се заличават.

**3.** В ал. 3 след думите „английски език“ се поставя запетая и се добавя „съгласно формата предвидена в приложението към кодекса по ал. 1“.

**§ 27.** В чл. 33 се правят следните изменения и допълнения:

**1.** В ал. 1 думите „приложение № 21“ и скобите преди и след тях се заличават.

**2.** В ал. 3 думата „междинен“ се заменя с „временен“, а думите „приложение № 21а“ и скобите преди и след тях се заличават.

**3.** В ал. 5 след думите „английски език“ се поставя запетая и се добавя „съгласно формата предвидена в приложението към кодекса по ал. 1“.

**§ 28.** В чл. 34 се правят следните изменения и допълнения:

**1.** Алинея 1 се изменя така:

„(1) Международното свидетелство за предотвратяване на замърсяване с нефт удостоверява, че корабът отговаря на изискванията на Анекс I към Международната конвенция за предотвратяване на замърсяването от кораби от 1973 г., изменена с протокол от 1978 г. (MARPOL 73/78) и с протокол от 1997 г., съставена в Лондон на 2 ноември 1973 г. (ратифицирана със закон - ДВ, бр. 94 от 2004 г.) (ДВ, бр. 12 от 2005 г.), наричана по-нататък „MARPOL 73/78“.

**2.** В ал. 5 думите „приложение № 22а“ и „приложение № 22б“ и скобите преди и след тях се заличават.

**3.** Създава се ал. 6:

„(6) Документите по ал. 1 и 5 се издават съгласно формите в приложение 2 към Анекс I на MARPOL 73/78.“

**§ 29.** В чл. 35 се правят следните изменения и допълнения:

**1.** В ал. 1 думите „приложение № 23“ и скобите преди и след тях се заличават, а думите „Приложение II на Международната конвенция за предотвратяване замърсяване на морето от кораби, 1973 г.“ се заменят с „Анекс II към MARPOL 73/78“.

**2.** В ал. 3 след думата „състояние“ се добавя „се издава съгласно формата в приложение 3 към Анекс II на MARPOL 73/78 и“.

**§ 30.** В чл. 36 се правят следните изменения и допълнения:

**1.** Алинея 1 се изменя така:

„(1) Международното свидетелство за предотвратяване замърсяване с отпадъчни води удостоверява, че обзавеждането и оборудването, арматурата и тяхното разположение, както и състоянието им отговарят на изискванията на Анекс IV към MARPOL 73/78.“

**2.** В ал. 3 след думата „води“ се добавя „се издава съгласно формата в приложението към Анекс IV на MARPOL 73/78 и“, а числото „1973“ и скобите преди и след него се заличават.

**3.** Алинея 4 се изменя така:

„(4) Международното свидетелство за предотвратяване замърсяване с отпадъчни води се придружава от Разчет за изхвърляне на необработени отпадни води съобразно резолюция 157(55) на Комитета по опазване на морската среда на ИМО. Разчетът се извършва от корабопритежателя и се одобрява от инспектори на ИА „МА“. За одобряването на разчета, директорът на съответната дирекция „Морска администрация“ издава документ на български и английски език.“

**§ 31.** В чл. 36а се правят следните изменения и допълнения:

**1.** Алинея 1 се изменя така:

„(1) Международно свидетелство за предотвратяване замърсяване на въздуха удостоверява, че оборудването, системите, арматурата, приспособленията и материалите на кораба отговарят на изискванията на Анекс VI към MARPOL 73/78.“

**2.** В ал. 3 след думата „въздуха“ се добавя „се издава съгласно формата в приложение 1 към Анекс VI на конвенцията по ал. 1 и“;

**3.** Алинея 5 се изменя така:

„(5) Свидетелството по ал. 1 се придружава от притурка, изготвена съгласно формата в приложение 1 към Анекс VI на конвенцията по ал. 1, на английски език, в която се описват методите и оборудването на кораба за предотвратяване замърсяването на въздуха. При промяна на оборудването се издава нова притурка.“

**§ 32.** В чл. 36б се правят следните изменения и допълнения:

**1.** Алинея 1 се изменя така:

„(1) Международното свидетелство за енергийна ефективност и притурката към Международното свидетелство за енергийна ефективност удостоверяват, че корабът е прегледан в съответствие с Правило 5.4 и Правило 5.1.1 на Анекс VI към MARPOL 73/78, и отговаря на съответните изисквания“.

**2.** Алинея 2 се изменя така:

„(2) Свидетелството по ал. 1 се издава от директора на съответната дирекция „Морска администрация“ на английски език след извършване на преглед за установяване на съответствието с изискванията на конвенцията по ал. 1.“

**3.** Създава се нова ал. 3:

„(3) Международното свидетелство за енергийна ефективност и притурката към него се издават съгласно формата в приложение 8 към Анекс VI на конвенцията по ал. 1 и са безсрочни.“

**4.** Досегашната ал. 3 става ал. 4 и се изменя така:

„(4) Международното свидетелство за енергийна ефективност и притурката към него се преиздават при:

1. промяна на знамето, под което плава кораба;

2. след съществена реконструкция по смисъла на правило 2.24 от Анекс VI към конвенцията по ал. 1;

**5.** Създава се ал. 5:

„(5) Международното свидетелство за енергийна ефективност е валидно само, ако към него са приложени:

1. за нови кораби по смисъла на правило 2.23 от Анекс VI към конвенцията по ал. 1 – конструктивен индекс за енергийна ефективност на кораба, посочен в свидетелството;

2. за всички кораби – корабен план за управление на енергийната ефективност (планът може да бъде част от системата за управление на безопасността).“

**§ 33.** Създава се чл. 36в:

„Чл. 36в. (1) Международното свидетелство за управление на баластните води удостоверява, че корабът е прегледан в съответствие с Правило Е-1 от Анекса към Международната конвенция за контрол и управление на корабните баластни води, 2004 г.

(2) Свидетелството по ал. 1 се издава от директора на съответната дирекция „Морска администрация“ на английски език след извършване на преглед за установяване на съответствието с изискванията на конвенцията по ал. 1.

(3) Международното свидетелство за управление на баластните води се издава съгласно формата в приложение 1 към Анекса на конвенцията по ал. 1 и е със срок на валидност не по-дълъг от 5 години.“

**§ 34.** В чл. 37 се правят следните изменения и допълнения:

**1.** В ал. 1 думите „приложение № 25 и 25а“ и скобите преди и след тях се заличават.

**2.** Алинея 4 се изменя така:

„(4) Документът по ал. 1 се заверява от директора на съответната териториална дирекция на Изпълнителна агенция „Морска администрация“ или оправомощено от него лице след преглед за установяване на съответствие с изискванията на разпоредбите по ал. 1, както следва:

1. за кораби за спорт, туризъм и развлечение, вписани в регистъра на големите кораби – междинна заверка, между втората и третата година от датата на издаване на документа по ал. 1;

2. за кораби, извършващи стопанска дейност и вписани в регистъра на малките кораби – междинна заверка, между втората и третата година от датата на издаване на документа по ал. 1;

3. за кораби, извършващи стопанска дейност и вписани в регистъра на големите кораби – ежегодна заверка в сроковете, предвидени в чл. 12.“

**§ 35.** В чл. 38 се правят следните изменения и допълнения:

**1.** В ал. 1 думите „на Общността (приложение № 26)“ се заменят с „за вътрешно плаване на Съюза“.

**2.** Алинея 2 се изменя така:

„(2) Документът по ал. 1 се издава от директора на съответната дирекция „Речен надзор“ на български език в съответствие с образеца, предвиден във версията на Европейския стандарт относно техническите изисквания за плавателните съдове за вътрешно корабоплаване (стандарт ES-TRIN), определена в приложение към наредбата по ал. 1, след извършване на преглед на кораба за съответствие с изискванията на същата наредба.“

**3.** Създават се нови ал. 5 и 6:

„(5) Срокът на валидност на Корабното удостоверение за вътрешно плаване на Съюза се определя от директора на съответната дирекция „Речен надзор“ и е не по-дълъг от:

1. пет години за новопостроени пътническите и високоскоростни кораби;

2. десет години за всички останали новопостроени кораби;

3. срокът по т. 1 или по т. 2 за кораби, въведени в експлоатация/пуснати на вода, като се определя за всеки конкретен случай в зависимост от резултатите от прегледа по ал. 2.

(6) Корабното удостоверение за вътрешно корабоплаване на Съюза се подновява при изтичане на неговия срок на валидност след извършване на периодична проверка по реда на Наредба № 11 от 26.04.2004 г. за прегледите на корабите и корабопритежателите (обн., ДВ, бр. 52 от 2004 г. изм., бр. 101 от 2004 г., доп., бр. 9 от 2009 г., изм. и доп., бр. 30 от 2009 г., бр. 49 от 2009 г., бр. 65 от 2013 г., изм., бр. 16 от 2014 г., изм. и доп., бр. 5 от 2015 г.).“

**4.** Досегашните ал. 5 – 8 стават съответно ал. 7 – 10 и се изменят така:

„(7) Валидността на удостоверение по ал. 1 може да бъде продължена от директора на съответната дирекция „Речен надзор“ след извършване на периодична проверка по реда на наредбата по ал. 6. Продължаването на срока на валидност се определя съгласно резултатите от проверката и се отбелязва в удостоверението.

(8) По изключение, след обосновано искане от корабособственик или негов представител, директорът на съответната дирекция „Речен надзор“ може да разреши продължаване на валидността на удостоверение, което е издал първоначално или подновил, и без да е извършена периодична проверка по реда на наредбата по ал. 4, но за срок не по-дълъг от шест месеца. Продължаването се отбелязва в удостоверението.

(9) В случай на основни изменения или основни ремонти, които засягат съответствието на плавателното средство с техническите изисквания, посочени в наредбата по ал. 1, по отношение на якостта на конструкцията му, плавателните му качества, маневреността му или специалните му характеристики, след извършване на проверка по реда на Наредба № 11 от 2004 г. за прегледите на корабите и корабопритежателите, промените се отразяват в Корабното удостоверение за вътрешно корабоплаване на Съюза или се издава ново удостоверение.

(10) Директорът на съответната дирекция „Речен надзор“ може да преиздаде валидно Корабно удостоверение за вътрешно корабоплаване на Съюза, което е било изгубено или повредено. Новото удостоверение се издава след представяне на декларация, че свидетелството е изгубено или в случай на повреда – след връщане на повреденото свидетелство, и е със срок на валидност не по-дълъг от срока на изгубеното или на повреденото удостоверение. Върху заменящото удостоверение се отбелязва, че документа е дубликат.“

**5.** Създават се ал. 11 – 15:

„(11) Отказът за издаване или подновяване на Корабното удостоверение за вътрешно плаване на Съюза се мотивира и се посочва пред кой орган и в какъв срок може да се обжалва. Заинтересованите лица се уведомяват за отказа. Отказът подлежи на обжалване по реда на Административнопроцесуалния кодекс.

(12) Валидно удостоверение по ал. 1 се отнема от органа, който го е издал или подновил, когато корабът/плавателното средство престане да отговаря на техническите изисквания на наредбата по ал. 1.

(13) При поискване от корабособственика директорът на съответната дирекция „Речен надзор“ може да издаде Корабно удостоверение за вътрешно корабоплаване на Съюза на плавателно средство, което не попада в обхвата на наредбата по ал. 1, ако посоченото плавателно средство отговаря на изискванията, установени в наредбата по ал. 1.

(14) Корабопритежателят е длъжен да уведоми Изпълнителна агенция „Морска администрация“ за всяка промяна в името или собствеността на плавателното средство, всяко повторно измерване или промяна в пристанището на регистрация или домуване и да изпрати Корабно удостоверение за вътрешно корабоплаване на Съюза на агенцията за отразяване на промените.

(15) Директорът на съответната дирекция „Речен надзор“ може да впише всякаква нова информация или промени в Корабното удостоверение за вътрешно корабоплаване на Съюза. Когато удостоверението не е издадено от Изпълнителна агенция „Морска администрация“, директорът уведомява компетентния орган в съответната държава-членка на Европейския съюз, който го е издал.“

**§ 36.** Член 38а се изменя така:

„(1) Корабното удостоверение за вътрешно корабоплаване на Съюза може да бъде издадено, подновено или продължено за плавателно средство, плаващо под българско знаме, от компетентен орган на държава – членка на Европейския съюз, който е включен в списъка с компетентни органи, поддържан от Европейската комисия.

(2) Директорът на съответната дирекция „Речен надзор“ може да издаде, да поднови или да продължи срока на валидност на Корабното удостоверение за вътрешно корабоплаване на Съюза на плавателно средство, вписано в регистър на държава - членка на Европейския съюз, по заявление на корабособственика, по реда и при условията на чл. 38. Корабно удостоверение за вътрешно корабоплаване на Съюза се издава след извършване на проверка дали на плавателното средство вече не е издадено валидно удостоверение.

(3) В случаите по ал. 2, директорът на съответната дирекция „Речен надзор“ уведомява служебно в 30-дневен срок компетентния орган в другата държава - членка за извършеното подновяване, съответно – продължаване на валидността на удостоверението. Към уведомлението за извършеното подновяване се прилага и по-рано издаденото Корабното удостоверение за вътрешно корабоплаване на Съюза.

(4) Когато по реда и при условията на ал. 2 директорът на съответната дирекция „Речен надзор“ е извършил промени в Корабното удостоверение за вътрешно корабоплаване на Съюза или е издал ново удостоверение вследствие на извършени основни изменения или основни ремонти по смисъла на чл. 38, ал. 9, той уведомява за това в 30-дневен срок компетентния орган в другата държава членка, който е издал или подновил Корабното удостоверение за вътрешно корабоплаване на Съюза.“

**§ 37.** В чл. 38б се правят следните изменения и допълнения:

**1.** Алинеи 1 и 2 се изменят така:

„(1) Директорът на съответната дирекция „Речен надзор“ има право да издаде временно Корабно удостоверение за вътрешно корабоплаване на Съюза:

1. на плавателно средство, което с разрешение на ИА „МА“ ще извърши преход до място, където ще му се издаде Корабно удостоверение за вътрешно корабоплаване на Съюза;

2. на плавателно средство, чието Корабно удостоверение за вътрешно корабоплаване на Съюза е изгубено, повредено или отнето временно в съответствие с чл. 38, ал. 10 и 12;

3. на плавателно средство, чието Корабно удостоверение за вътрешно корабоплаване на Съюза се изготвя след успешна проверка;

4. на плавателно средство, при което не са изпълнени всички условия за получаване на Корабно удостоверение за вътрешно корабоплаване на Съюза;

5. на плавателно средство, което е повредено и техническото му състояние вече не отговаря на изискванията за издаване на Корабно удостоверение за вътрешно корабоплаване на Съюза;

6. на плаващи инсталации или оборудване, за които снабдяването с такова удостоверение е предвидено като условие за издаване на разрешение за извършване специална транспортна дейност от съответен компетентен орган;

7. на плавателно средство, което ползва дерогацията от техническите изисквания съгласно наредбата по чл. 72, ал. 3 от Кодекса на търговското корабоплаване, която определя техническите изисквания към корабите, плаващи по вътрешните водни пътища, до приемането на актовете за изпълнение от Европейската комисия на основание чл. 25 или чл. 26 от Директива (ЕС) 2016/1629 на Европейския парламент и на Съвета от 14 септември 2016 г. за установяване на техническите изисквания за плавателните съдове по вътрешните водни пътища, за изменение на Директива 2009/100/ЕО и за отмяна на Директива 2006/87/ЕО (ОВ, L 252/118 от 2016 г.).

(2) Удостоверението по ал. 1 се издава съгласно чл. 38, ал. 2, ако е осигурена плавателността на плавателното средство, плаващата инсталация или оборудването.“

**2.** Създават се ал. 3 и 4:

„(3) В удостоверението по ал. 1 ИА „МА“ определя и вписва специални условия, които счита за необходими.

(4) Удостоверението по ал. 1 е със срок на валидност:

1. в случаите по ал. 1, т. 1 и т. 4 – 6 – за определен рейс, но за срок не по-дълъг от един месец;

2. в случаите по ал. 1, т. 2 и 3 – за определен от ИА „МА“ срок;

3. в случаите по ал. 1, т. 7 – за шест месеца; временното Корабно удостоверение за вътрешно корабоплаване на Съюза може да бъде продължавано за по шест месеца до приемането от Европейската комисия на съответния акт за изпълнение по Директива (ЕС) 2016/1629.“

**§ 38.** В чл. 38в правят следните изменения:

**1.** Алинея 1 се изменя така:

„(1) Изпълнителна агенция „Морска администрация” поддържа регистър за всички издадени и подновени Корабни удостоверения за вътрешно корабоплаване на Съюза, в който се съдържа информацията от образеца на Корабно удостоверение за вътрешно корабоплаване на Съюза, посочен в чл. 38, ал. 2.“

**2.** Алинеи 2 – 4 се изменят така:

„(2) Изпълнителна агенция „Морска администрация“ съхранява оригиналите или копия от всички издадени от нея Корабни удостоверения за вътрешно корабоплаване на Съюза, като вписва всички промени, както и всички случаи на отмяна или замяна на удостоверенията, и актуализира съответно регистъра по ал. 1.

(3) Изпълнителна агенция „Морска администрация“ предоставя достъп до регистъра само за справка на компетентните органи на другите държави-членки на Европейския съюз, на държавите - страни по Конвенцията за корабоплаване по р. Рейн от 1868 г., подписана в Манхайм, както е изменена и на трети държави, с които има подписани международни договори и е осигурено същото ниво на сигурност на информацията.

(4) Изпълнителна агенция „Морска администрация“ може да предостави информация за съдържанието на Корабно удостоверение за вътрешно корабоплаване на Съюза на лица, доказали наличието на правен интерес, както и да издаде на тези лица извлечения или копия на Корабните удостоверения за вътрешно корабоплаване на Съюза, удостоверени като верни с оригинала и означени като такива.“

**3.** Алинеи 5 и 6 се отменят.

**§ 39.** В чл. 39 се правят следните изменения и допълнения:

**1.** В ал. 1 думите „приложение № 27“ и скобите преди и след тях се заличават.

**2.** В ал. 2 думата „препоръките“ се заменя с „наредбата“ и се създава изречение второ: „Удостоверението за инсталация и изпитване на радиолокационното оборудване и приборите за указване скоростта на завиване се издава в съответствие с образеца, предвиден във версията на Европейския стандарт относно техническите изисквания за плавателните съдове за вътрешно корабоплаване (стандарт ES-TRIN), определена в приложение към наредбата по ал. 1“.

**3.** В ал. 3 числото „10“ се заменя с „5“.

**§ 40.** В чл. 40, ал. 1 думите „приложение № 28 и № 28а“ и скобите преди и след тях се заличават.

**§ 41.** В чл. 41, ал. 1 думите „приложение № 29“ и скобите преди и след тях се заличават.

**§ 42.** В чл. 42 се правят следните изменения и допълнения:

**1.** В ал. 1 думите „приложение № 30 и № 30а“ и скобите преди и след тях се заличават.

**2.** Навсякъде в текста на ал. 3 думата „сигурност“ се заменя с „безопасност“.

**3.** В ал. 4 думите „по приложение № 30а“ се заличават.

**4.** Алинея 5 се изменя така:

„(5) Свидетелството за съответствие със специалните изисквания към корабите, превозващи опасни товари, се издава съгласно формата одобрена на 84-тата сесия на Комитета по морска безопасност на ИМО (Анекс 1 към MSC.1/Circ.1266) само на кораби, превозващи опасни товари насипно.“

**§ 43.** В чл. 43 се правят следните изменения и допълнения:

**1.** В ал. 1 думите „приложение № 31“ и скобите преди и след тях се заличават.

**2.** В ал. 3 след думата „товари“ се добавя „се издава съгласно формата в приложението към кодекса по ал. 1 и“.

**§ 44.** В чл. 44 се правят следните изменения и допълнения:

**1.** В ал. 1 думите „приложение № 32“ и скобите преди и след тях се заличават.

**2.** В ал. 3 след думата „състояние“ се добавя „се издава съгласно формата в приложението към резолюция 40(29) на Комитета по опазване на морската среда на ИМО и“.

**§ 45.** В чл. 45 се правят следните изменения и допълнения:

**1.** В ал. 1 думите „приложение № 33“ и скобите преди и след тях се заличават.

**2.** В ал. 3 след думата „състояние“ се добавя „се издава съгласно формата в приложение 2 към кодекса по ал. 1 и“.

**§ 46.** В чл. 46, ал. 1 думите „приложение № 34“ и скобите преди и след тях се заличават.

**§ 47.** В чл. 47 се правят следните изменения и допълнения:

**1.** В ал. 1 думата „сигурност“ се заменя с „безопасност“, думите „приложение № 35“ и скобите преди и след тях се заличават, а в края на изречението точката се заменя със запетая и се добавя „2000 г.“.

**2.** В ал. 3 думата „сигурност“ се заменя с „безопасност“, а след думата „кораб“ се добавя „се издава съгласно формата в Анекс I към кодекса по ал. 1 и“.

**3.** В ал. 4 думата „сигурност“ се заменя с „безопасност“, а думите „приложение № 35а“ и скобите преди и след тях се заменят с „съгласно формата в Анекс I към кодекса по ал. 1“.

**4.** В ал. 5 думата „сигурност“ се заменя с „безопасност“.

**§ 48.** В чл. 48 се правят следните изменения и допълнения:

**1.** В ал. 1 думите „приложение № 36“ и скобите преди и след тях се заличават, а в края на изречението точката се заменя със запетая и се добавя „2000 г.“.

**2.** В ал. 3 думите „кораб е“ се заменят с „се издава съгласно формата в Анекс II към кодекса по ал. 1“.

**§ 49.** В чл. 49 се правят следните изменения и допълнения:

**1.** В ал. 1 думите „приложение № 37“ и скобите преди и след тях се заличават, а числото „1983“ се заменя с „2008“.

**2.** В ал. 3 след думата „предназначение“ се добавя „се издава съгласно формата в Анекса към кодекса по ал. 1 и“.

**3.** В ал. 4 думите в скобите „приложение № 37“ се заменят с „приложение към Анекса на кодекса по ал. 1“.

**§ 50.** В чл. 50 се правят следните изменения и допълнения:

**1.** В ал. 1 думите „приложение № 38“ и скобите преди и след тях се заличават.

**2.** В ал. 2 след думите „Морска администрация“ се добавят „на кораби построени преди 1 януари 1996 г.,“.

**3.** В ал. 3 след думата „кораби“ се добавя „се издава съгласно формата в Анекс I към кодекса по ал. 1 и“.

**§ 51.** В чл. 51 се правят следните изменения и допълнения:

**1.** В ал. 1 думите „приложение № 39“ и скобите преди и след тях се заличават.

**2.** В ал. 2 след думите „Морска администрация“ се добавят „на кораби построени преди 1 януари 1996 г.“.

**3.** Алинея 3 се изменя така:

„(3) Разрешителното за плаване с динамично поддържани кораби съдържа най-малко информацията по правило 1.6.5 от кодекса по ал. 1, срокът му на валидност е не по-дълъг от една година и не може да надвишава срока на валидност на свидетелството по чл. 50.“

**§ 52.** В чл. 52 се правят следните изменения и допълнения:

**1.** В ал. 1 думите „приложение № 40“ и скобите преди и след тях се заличават.

**2.** В ал. 3 след думата „съоръжения“ се заличава запетаята и се добавя „се издава съгласно формата в приложение 2 към ръководството по ал. 1 и“.

**§ 53.** В чл. 53 се правят следните изменения и допълнения:

**1.** В ал. 1 навсякъде в текста числото „1989“ се заменя с „2009“, а думите „приложение № 41“ и скобите преди и след тях се заличават.

**2.** В ал. 3 след думата „платформа“ се добавя „се издава съгласно формата в приложението към кодекса по ал. 1 и“.

**§ 54.** В чл. 54 се правят следните изменения и допълнения:

**1.** В алинея 1 думата „сигурност“ се заменя с „безопасност“, а думите „приложение № 42“ и скобите преди и след тях се заличават.

**2.** В алинея 3 думата „сигурност“ се заменя с „безопасност“, а след думата „водата“ се добавя „се издава съгласно формата в приложението към кодекса по ал. 1 и“.

**§ 55.** В чл. 55 се правят следните изменения и допълнения:

**1.** В ал. 1 думите „приложение № 43“ и скобите преди и след тях се заличават.

**2.** Създава се нова ал. 3:

„(3) Документът по ал. 1 съдържа най-малко следната информация:

1. име на кораба;

2. собственик;

3. пристанище на регистрация;

4. знаме, под което плава кораба;

5. отличителен номер или букви/ ИМО номер;

6. дата на построяване;

7. място на построяване;

8. тип кораб;

9. бруто тонаж;

10. мощност на главния(-ите) двигател(-и);

11. екипаж;

12. допълнителни мерки за безопасност.“

**3.** Досегашната ал. 3 става ал. 4.

**§ 56.** В чл. 56 се правят следните изменения и допълнения:

**1.** В ал. 1 думите „приложение № 44“ и скобите преди и след тях се заличават.

**2.** Създава се нова ал. 3:

„(3) Документът по ал. 1 съдържа най-малко следната информация:

1. име на кораба;

2. пристанище на регистрация;

3. отличителен номер или букви;

4. бруто и нето тонаж;

5. дължина, ширина, височина на борда;

6. газене;

7. главни двигатели;

8. допълнителни мерки за безопасност.“

**3.** Досегашната ал. 3 става ал. 4.

**§ 57.** В ал. 1 на чл. 57 думите „приложения № 45 и 45а“ и скобите преди и след тях се заличават.

**§ 58.** В чл. 58 се правят следните изменения:

**1.** Алинея 1 се изменя така:

„(1) Свидетелството за санитарен контрол на кораба/Свидетелството за освобождаване от санитарен контрол на кораба удостоверява, че на кораба са проведени мероприятия за санитарен контрол или че корабът е освободен от провеждане на мероприятия за санитарен контрол.“

**2.** Алинея 3 се изменя така:

„(3) Свидетелството за санитарен контрол на кораба/Свидетелството за освобождаване от санитарен контрол на кораба се издава съгласно формата в Анекс 3 към Международните здравни правила (2005) на Световната здравна организация и е със срок на валидност не повече от 6 месеца, като текстовете в документа се изписват на български и английски език. Срокът на валидност на документа по ал. 2 може да се удължава за не повече от 1 месец над срока по предходното изречение.“

**§ 59.** В чл. 58а се правят следните изменения и допълнения:

**1.** В ал. 1 думите „Maritime Labour Certificate“, „приложение № 64“ и скобите преди и след тях се заличават.

**2.** Алинея 2 се изменя така:

„(2) Документът по ал. 1 се издава съгласно формата в приложение А5-II към конвенцията по ал. 1, след предоставяне на Декларация за съответствие с Морската трудова конвенция, част II.“

**§ 60.** В чл. 58б се правят следните изменения и допълнения:

**1.** В ал. 1 думите „Declaration of Maritime Labour Compliance – Part I, „приложение № 65“ и скобите преди и след тях се заличават, а думата „конвенцията“ се заменя с „Морската трудова конвенция от 2006 г.“.

**2.** В ал. 2 след думата „лице“ се добавя „на английски език, съгласно формата в приложение А5-II към конвенцията по ал. 1.“

**§ 61.** В чл. 58в думите „Declaration of Maritime Labour Compliance – Part II“, „приложение № 66“ и скобите преди и след тях се заличават, а след думата „изискванията“ се добавя „на Морската трудова конвенция от 2006 г.“

**§ 62.** В чл. 58г се правят следните изменения и допълнения:

**1.** В ал. 1 думите „Interim Maritime Labour Certificate“, „приложение № 67“ и скобите преди и след тях се заличават.

**2.** В ал. , след думата „език“ се поставя запетая и се добавя „съгласно формата в приложение А5-II към конвенцията по ал. 1“.

**§ 63.** В чл. 59 се правят следните изменения и допълнения:

**1.** В ал. 1 думите „приложение № 47“ и скобите преди и след тях се заличават.

**2.** Създава се ал. 4:

„(4) Свидетелството за наличие на застраховка или друго финансово обезпечаване на гражданска отговорност за щети от замърсяване с нефт съдържа информацията по член VII, параграф 2 на конвенцията по ал. 3 и се издава съгласно формата в Анекса към нея.“

**§ 64.** В чл. 59а се правят следните изменения и допълнения:

**1.** В ал. 1 думите „приложение № 47а“ и скобите преди и след тях се заличават.

**2.** Създава се ал. 4:

„(4) Свидетелството за наличие на застраховка или друго финансово обезпечаване на гражданска отговорност за щети, причинени от замърсяване с корабно гориво съдържа информацията по член 7, параграф 2 от конвенцията по ал. 3 и се издава съгласно формата в Анекса към нея.“

**§ 65.** Създава се чл. 59а1:

„(1) Свидетелството за наличие на застраховка или друго финансово обезпечение за определяне на местонахождението, обозначаване и изваждане на потънало имущество, удостоверява, че корабът е финансово обезпечен за посрещане разходите по определяне на местонахождението, обозначаване и изваждане на кораба, в случай на потъване.

(2) Документът по ал. 1 се издава от директора на съответната дирекция "Морска администрация" на английски език.

(3) Документът по ал. 1 е със срок на валидност, равен на срока на обезпечаването, след като се установи, че за кораба са изпълнени изискванията на Международната конвенция от Найроби за изваждане на потънало имущество, 2007 г.“

**§ 66.** Член 59б се изменя така:

**1.** „Чл. 59б. (1) Международно свидетелство за прилагане на противообрастващи системи, несъдържащи органични калаени съединения, удостоверява, че противообрастващата боя, използвана на кораба, не съдържа вредни вещества, посочени в Международната конвенция за контрол на вредните противообрастващи системи, 2001 г., и Регламент (ЕО) № 782/2003 на Европейския парламент и на Съвета от 14 април 2003 г. относно забраната за използване на органотични съединения на корабите.

(2) Международното свидетелство за противообрастваща система, придружено от Сведение за противообрастваща система, се издава от директора на съответната дирекция „Морска администрация“ съгласно приложение 1 към Анекс 4 от конвенцията по ал. 1, на английски език, след извършване на преглед за установяване на съответствие с изискванията на конвенцията и на регламента по ал. 1.

(3) Директорът на съответната дирекция „Морска администрация“ издава Потвърждение на противообрастваща система съгласно приложение 1 към Анекс 4 от конвенцията по ал. 1, за всеки отделен последващ преглед.“

**2.** Създава се ал. 4:

„(4) Декларация за противообрасваща система се съставя от корабопритежателя на морски кораби, които извършват международно плаване и са с дължина по-голяма от 24 m, но с бруто тонаж по-малък от 400БТ. Декларацията се съставя във формата съгласно приложение 2 към Анекс 4 на конвенцията по ал. 1 и се придружава от документи за използваната противообрастваща система или от потвърждение по ал. 3.“

**§ 67.** Създават се чл. 59в и 59г:

„Чл. 59в. (1) Свидетелство за инвентарния опис на опасните материали удостоверява, че морските кораби по чл. 2 от Регламент (ЕС) № 1257/2013 на Европейския парламент и на Съвета от 20 ноември 2013 г. относно рециклирането на кораби и за изменение на Регламент (ЕО) № 1013/2006 и Директива 2009/16/ЕО (Регламент (ЕС) № 1257/2013) разполагат с инвентарен опис на опасните материали съгласно чл. 5 от същия регламент.

(2) Документът по ал. 1 се издава от директора на съответната дирекция „Морска администрация“ съгласно приложението към Решение за изпълнение (ЕС) 2016/2325 на Комисията от 19 декември 2016 г. относно формата на свидетелството за инвентарния опис на опасните материали, издавано съгласно Регламент (ЕС) № 1257/2013. Свидетелството се издава на английски език, след извършване на преглед за установяване на съответствие с изискванията на регламента по ал. 1.

(3) Свидетелството за инвентарния опис на опасните материали е със срок на валидност не повече от 5 години.

Чл. 59г. (1) На кораб, попадащ в обхвата на регламента по чл. 59в, се издава Свидетелство за годност за рециклиране, преди той да бъде изведен от експлоатация и преди да е започнало неговото рециклиране.

(2) Документът по ал. 1 се издава от директора на съответната дирекция „Морска администрация“ съгласно приложението към Решение за изпълнение (ЕС) 2016/2321 на Комисията от 19 декември 2016 г. относно формата на свидетелството за годност за рециклиране, издавано съгласно Регламент (ЕС) № 1257/2013. Свидетелството се издава на английски език, след извършване на преглед за установяване на съответствие с изискванията на регламента по ал. 1 и се придружава от инвентарен опис на опасните материали.

(3) Свидетелство за годност за рециклиране е със срок на валидност не повече от 3 месеца.

(4) Свидетелство за годност за рециклиране престава да бъде валидно, когато състоянието на кораба съществено се различава от данните в свидетелството за инвентарния опис.“

**§ 68.** В чл. 62 се правят следните изменения и допълнения:

**1.** В ал. 1 думите „приложение № 50 и № 50а“ и скобите преди и след тях се заличават.

**2.** В алинея 2 точката в края на изречението се заменя със запетая и се добавя „във формата предвидена в приложението към чл. 9, ал. 2 на наредбата по чл. 175а, ал. 2 от КТК.“

**§ 69.** В чл. 63 се правят следните изменения и допълнения:

**1.** В ал. 1 думите „приложение № 50б“ и скобите преди и след тях, думите „Европейското споразумение за международен превоз на опасни товари по вътрешните водни пътища“, както и скобите преди и след думата „ADN” се заличават.

**2.** В ал. 2 точката в края на изречението се заменя със запетая и се добавя „във формата предвидена в приложението към чл. 9, ал. 2 на наредбата по чл. 175а, ал. 2 от КТК.“

**§ 70.** В чл. 64 се правят следните изменения и допълнения:

**1.** В ал. 1 думите „приложение № 51, № 51а и № 51б“ и скобите преди и след тях се заменят със „съгласно резолюция А.959(23) на Общото събрание на ИМО“.

**2.** В ал. 2 думите „приложение № 51 на ал. 1“ се заменят с „Форма 1 от приложението към резолюция А.959(23) на Общото събрание на ИМО“.

**3.** В ал. 3 думите „приложение № 51 на ал. 1“ се заменят с „ал. 2“.

**4.** В ал. 4 думите „приложение № 51 на ал. 1“ се заменят с „ал. 2“.

**§ 71.** В ал. 1 на чл. 65 думите „приложения № 52, 52а, 52б и 52в“ и скобите преди и след тях се заличават.

**§ 72.** Алинея 1 на чл. 65а се изменя така:

„(1) Вахтеният дневник по член 1.10, буква „f“ от Правилата за плаване по река Дунав (Bordbuch), приети с Постановление № 83 на Министерския съвет от 2013 г. (обн., ДВ, бр. 35 от 2013 г.), отразява работното време и почивките на екипажа на корабите, плаващи по вътрешните водни пътища.“

**§ 73.** В чл. 66, ал. 1 думите „приложения № 53 или 53а“ и скобите преди и след тях се заличават.

**§ 74.** В чл. 67, ал.1 думите „приложение № 54“ и скобите преди и след тях се заличават.

**§ 75.** В чл. 68 се правят следните изменения и допълнения:

**1.** В ал. 1 думите „приложения № 55, 55а“ и скобите преди и след тях се заличават.

**2.** В ал. 3 тирето и думите „приложения № 55 и 55а“ се заличават, а в края на изречението се добавя „съгласно приложение III към Анекс I на MARPOL 73/38.“

**§ 76.** В чл. 68а думите „приложение № 55в“ и скобите преди и след тях се заменят със „съгласно член 1.10, буква „l)“ от Правилата за плаване по река Дунав“.

**§ 77.** В чл. 69, ал. 1 думите „приложение № 56“ и скобите преди и след тях се заменят със „съгласно приложение II към Анекс II на MARPOL 73/38“.

**§ 78.** чл. 70, ал. 1 се изменя така: „(1) В Дневника за операции с корабни отпадъци, съгласно приложението към Анекс V на MARPOL 73/38, се вписват всички операции по сдаване в пристанищни приемни съоръжения и/ или разрешено изхвърляне в морето на категориите отпадъци, както са определени в Анекс V на MARPOL 73/38“.

**§ 79.** Създава се чл. 70а:

„Чл. 70а. (1) В Дневника за баластните операции, съгласно приложение II към Анекса на Международната конвенция за контрол и управление на баластните води, 2004 г., се вписват всички извършени операции с баластни води. Воденето на дневника се контролира от капитана на кораба.

(2) Вписванията в дневника се правят на английски и български език, от длъжностните лица, които извършват операциите, по начин, указан в дневника.“

**§ 80.** Член 73 се отменя.

**§ 81.** В чл. 74, ал. 1 се изменя така:

„(1) Списъкът на екипажа установява целия личен състав, обезпечаващ управлението, обслужването или работата на кораба и се изготвя съгласно формата в приложение I към Анекса на Конвенцията за улесняване на международното морско корабоплаване.“

**§ 82.** В чл. 76, ал. 2 думите „на международната морска организация“ се заменят с „54(32), изменена с резолюция 137(53) на Комитета по опазване на морската среда на ИМО.“

**§ 83.** В чл. 77 се правят следните изменения:

**1.** В ал. 1 думата „твърди“ се заличава, а думите „твърдите отпадъци“ се заменят с „отпадъците“.

**2.** В ал. 2 думата „твърди“ се заличава, запетаята се заличава и думите „прието с Резолюция на Международната морска организация“ се заменят с “ („2012 Guidelines for the development of garbage management plans“), прието с резолюция 220(63) на Комитета по опазване на морската среда на ИМО“.

**§ 84.** В чл. 77а се правят следните изменения:

1. Алинея 1 се изменя така:

„(1) Корабният план за управление на енергийната ефективност се изготвя от корабопритежателя.

2. В ал. 2 думите ("2012 Guidelines for the development of a Ship Energy Efficiency Management Plan"), прието с Резолюция на Международната морска организация“ се заменят с „("2016 Guidelines for the development of a Ship Energy Efficiency Management Plan"), прието с резолюция 282(70) на Комитета по опазване на морската среда на ИМО“.

**§ 85.** Създава се чл. 77б:

„Чл. 77б. (1) Планът за управление на баластни води определя правилата и процедурите за безопасност за кораба и екипажа, свързани с управлението на корабните баластни води, включително изхвърлянето им в морето и на брега.

(2) Планът по ал. 1 се съставя от корабопритежателя на български и английски език, съгласно Ръководството за управление на баластни води и разработване на план за управление на баластните води G4 („Guidelines for ballast water management and development of ballast water management plans (G4)“), прието с резолюция 127(53) на Комитета по опазване на морската среда на ИМО.

(3) Планът по ал. 1 се утвърждава от директора на съответната дирекция „Морска администрация“ или оправомощено от него лице.“

**§ 86.** В чл. 82 се правят следните изменения:

**1.** В т. 8 думата „твърди“ се заличава.

**2.** В т. 9 скобите и числото „1973“ се заличават.

**3.** В т. 10 думата „твърди“ се заличава.

**§ 87.** В чл. 83 се правят следните изменения и допълнения:

**1.** В т. 2, след думата „годност“ се поставя запетая и се добавя „а за кораби с вместимост до 40 БТ – контролен талон“.

**2.** В т. 8 скобите и числото „1973“ се заличават.

**3.** В т. 10 думата „твърди“ се заличава.

**4.** В т. 12 преди думата „свидетелство“ се добавя „международно“, а в края на изречението се добавя „или Декларация за противообрасваща система на морски кораби, които извършват международно плаване и са с дължина по-голяма от 24 m, но с бруто тонаж по-малък от 400БТ“.

**5.** В т. 14 думите „Ship Energy Efficiency Management Plan – SEEMP“ и скобите преди и след тях се заличават.

**6.** Създават се т. 16 – 18:

„16. международно свидетелство за управление на баластните води за кораби над 400 БТ;

17. план за управление на баластните води за кораби над 400 БТ;

18 дневник за баластните операции за кораби над 400 БТ.“

**§ 88.** В чл. 84 се правят следните изменения и допълнения:

**1.** В ал. 1:

**а)** в т. 8 скобите и числото „1973“ се заличават;

**б)** в т. 12 преди думата „свидетелство“ се добавя „международно“, а в края на изречението се добавя „или Декларация за противообрасваща система на морски кораби, които извършват международно плаване и са с дължина по-голяма от 24 m, но с бруто тонаж по-малък от 400БТ“;

**в)** в т. 19 преди думата „свидетелство“ се добавя „международно“;

**г)** навсякъде в т. 20 думата „твърди“ се заличава;

**д)** в т. 21 думите „International Energy Efficiency Certificate – IEEC“ и скобите преди и след тях се заличават;

**е)** в т. 22 думите „Ship Energy Efficiency Management Plan – SEEMP“ и скобите преди и след тях се заличават;

**ж)** създават се т. 24 – 26:

„16. международно свидетелство за управление на баластните води за кораби над 400 БТ;

17. план за управление на баластните води за кораби над 400 БТ;

18. дневник за баластните операции за кораби над 400 БТ.“

**2.** В ал. 3 числото „1983“ се заменя с „2008“.

**§ 89.** В чл. 85 се правят следните изменения и допълнения:

**1.** В ал. 1:

**а)** в т. 14 скобите и числото „1973“ се заличават;

**б)** точка 24 се отменя;

**в)** в т. 27 думите „(International Energy Efficiency Certificate – IEEC) за кораби над 400 БТ“ се заличават;

**г)** в т. 22 думите „(Ship Energy Efficiency Management Plan – SEEMP) за кораби над 400 БТ“ се заличават;

**д)** в т. 26 преди думата „свидетелство“ се добавя „международно“;

**е)** създават се т. 30 – 33:

„30. международно свидетелство за управление на баластните води;

31. план за управление на баластните води;

32. дневник за баластните операции;

33. свидетелство за инвентарния опис на опасните материали.“

**2.** В ал. 4 числото „1983“ се заменя с „2008“.

**§ 90.** В чл. 96 се правят следните изменения:

**1.** В т. 1 числото „1989“ се заменя с „2009“;

**2.** В т. 8 скобите и числото „1973“ се заличават.

**§ 91.** В чл. 105, т. 2 думите „на Общността“ се заменят със „за вътрешно плаване на Съюза“.

**§ 92.** Параграф 2а от Допълнителните разпоредби се изменя така:

„§2а. С тази наредба се въвеждат изискванията на Директива (EС) 2016/1629 на Европейския парламент и на Съвета от 14 септември 2016 година за установяване на техническите изисквания за плавателните съдове по вътрешните водни пътища, за изменение на Директива 2009/100/ЕО и за отмяна на Директива 2006/87/ЕО (ОВ, L 252/118 от 16 септември 2016 г.).“

**§ 93.** Приложения № 1 – № 69 се отменят.

**ПРЕХОДНИ РАЗПОРЕДБИ**

**§ 94.** Разпоредбите на § 5 относно отмяната на чл. 12а – 12ж, § 35 относно изменение и допълнение на чл. 38, § 36 относно изменение на чл. 38а, § 37 относно изменение и допълнение на чл. 38б, § 38 относно изменение на чл. 38в и § 92 относно изменение на § 2а от Допълнителните разпоредби на наредбата, влизат в сила на 7 октомври 2018 г.

**§ 95.** Корабните удостоверения на Общността за плаване по вътрешни водни пътища, издадени от Изпълнителна агенция „Морска администрация“ преди 6 октомври 2016 г., остават валидни до изтичането на срока им.

**§ 96.** Корабните удостоверения на Общността за плаване по вътрешни водни пътища, издадени от Изпълнителна агенция „Морска администрация“ в периода от 6 октомври 2016 г. до 6 октомври 2018 г., чийто срок на валидност не е изтекъл към 7 октомври 2018 г., се преиздават служебно съобразно формата по чл. 38, ал. 2 като срокът им на валидност остава непроменен.